KIRJALLINEN KYSYMYS E-2099/01

esittäjä(t): Erik Meijer (GUE/NGL) komissiolle

(13. heinäkuuta 2001)

Aihe: Tuotantoeläinten kloonaaminen kaupallisiin tarkoituksiin ja riittämätön eläinten hyvinvointia koskeva lainsäädäntö

1. Onko komissio tietoinen New Scientist -julkaisussa 19. toukokuuta 2001 olleesta raportista, joka koski huippuluokan tuotantoeläinten kloonaamista? Onko komissio tietoinen siitä, että Yhdysvalloissa kloonausalan yritykset tekevät useita kopiota valioluokan lehmistä ja sonneista ja että parhaimpia siitoseläimiä saatetaan joissakin tapauksissa kloonata alle puoleen hintaan siitä, mitä perinteisillä menetelmillä tuotettu eläin maksaisi?

2. Onko komissio tietoinen siitä, että lukuisien asiantuntijoiden mielestä on ehdottoman tärkeää, että elintarviketuotannossa käytettävän karjan kloonaamista testataan valvotusti ennen kuin sallitaan kloonaaminen kaupallisiin tarkoituksiin?

3. Onko komissio tietoinen siitä, että suuren karjamäärän kloonaamisesta saattaisi aiheutua geneettisen monimuotoisuuden supistumiseen liittyviä vaaroja, sillä se voisi aiheuttaa odottamattomia sairauksia, lisätä eläinten tarpeettomia kärsimyksiä ja aiheuttaa lisäksi taloudellista vahinkoa karjankasvattajille? Onko komissio tietoinen siitä, että jokaista päällisin puolin elinkelpoista ja

tervettä kloonattua eläintä kohti suuri joukko kloonattuja eläimiä syntyy kuolleina tai epämuodostuneina ja että jopa päällisin puolin terveiltä vaikuttavat kloonatut eläimet eivät välttämättä kuitenkaan ole terveitä, sillä kloonaamisesta ei ole vielä tarpeeksi tutkimustietoa eikä kokemuksia?

4. Onko komissio tietoinen Theriogenology -lehdessä (osa 51, s. 1451) julkaistusta artikkelista, johon yllä mainitussa New Scientist -julkaisun artikkelissa viitattiin ja jossa kerrotaan lukuisista epäonnistuneista kloonausyrityksistä, joilla on aikaansaatu vakavasti epämuodostuneita tai sairaita eläimiä?

5. Katsoko komissio, että yllä mainituissa olosuhteissa uuselintarvikkeista annetun direktiivin takaama kuluttajansuoja ja nykyisen eläinten hyvinvointia koskevan lainsäädännön eläimille takaama suoja ovat riittämättömiä?

6. Katsooko komissio, että tässä kysymyksessä tarkoitettu kloonaaminen pitäisi sallia vain kokeellisissa laboratorioissa, jotka toimisivat mahdollisimman tarkkaan säännellyissä olosuhteissa ja että kloonauksen tuloksena saatuja tuotteita ei saisi päästää markkinoille ennen kuin tiedetään kaikista kloonauksen seurauksista? Katsooko komissio, että on välttämätöntä laatia uusi kloonausta koskeva direktiivi?

David Byrnen komission puolesta antama vastaus

(26. lokakuuta 2001)

Tuotantoeläinten suojelu on yksi komission ensisijaisista tavoitteista.

Komissio on tietoinen tuotantoeläimiin sovelletussa kloonaustekniikassa tapahtuneesta kehityksestä sekä tekniikan merkityksestä tuotantoeläinten hyvinvoinnille ja kuluttajasuojalle sekä sen eläinjalostustaloudelle mahdollisesti aiheuttamista tulevista vaikutuksista.

On varsin hyvin tiedossa, että tekniikan tämänhetkisessä kehitysvaiheessa epäonnistumisten ja elävänä syntyneiden eläinten kärsimyksiä koskevat riskit ovat edelleen suuret.

Toukokuun 28. päivänä 1997 julkaistussa kloonaustekniikan etiikkaa koskevassa lausunnossaan n:o 9 etiikkaa käsittelevä eurooppalainen asiantuntijaryhmä totesi, että

tuotantoeläinten kloonaus voi osoittautua hyödylliseksi lääketieteen, maatalouden ja talouden kannalta. Se on hyväksyttävää ainoastaan silloin, kun tavoitteet ja keinot ovat eettisesti perusteltuja ja kun se on suoritettu eettisten edellytysten mukaisesti , joihin kuuluu velvollisuus välttää eläinten kärsimyksiä tai minimoida ne, koska perusteettoman tai kohtuuttoman kärsimyksen aiheuttaminen ei ole hyväksyttävää

Ryhmä totesi myös, että olisi kiinnitettävä huomiota tuotantokarjojen geneettisen monimuotoisuuden säilyttämiseen sekä yleisön oikeuteen suojautua riskeiltä ja saada oikeaa tietoa.

Tieteellisessä tarkoituksessa suoritettuun kloonaukseen sovelletaan 24. marraskuuta 1986 annettua neuvoston direktiiviä 86/609/ETY(1), joka koskee kokeisiin ja muihin tieteellisiin tarkoituksiin käytettävien eläinten suojelua. Direktiiviä tullaan tarkistamaan, ja siinä yhteydessä on tarkoitus huomioida kloonauksesta hyvinvoinnille aiheutuvat erityisongelmat.

Tuotantoeläinten suojelusta kuljetuksen ja teurastuksen aikana on jo annettu yhteisön säännöksiä, joita tarkistetaan säännöllisesti. Lisäksi käsiteltävinä tai suunnitelmissa on useita merkittäviä uusia aloitteita, joiden avulla parannetaan nykyisiä menettelytapoja. Yhteisö on myös osapuolena tuotantoeläinten suojelua koskevassa eurooppalaisessa yleissopimuksessa sekä teuraseläinten suojelua koskevassa eurooppalaisessa yleissopimuksessa.

Tuotantoeläinten suojelusta 20. heinäkuuta 1998 annetussa neuvoston direktiivissä 98/58/EY(2) säädetään erityisesti, että mitään eläintä ei saa pitää tuotantoa varten, ellei ottaen huomioon eläimen geno- tai fenotyyppi voida kohtuudella odottaa, että eläintä voidaan pitää vahingoittamatta sen terveyttä ja hyvinvointia. Tämän lisäksi säädetään, että ei saa harjoittaa sellaista ruokintaa tai ruokintamenetelmiä, jotka aiheuttavat tai voivat aiheuttaa kärsimystä tai vahinkoa kyseessä oleville eläimille.

Uuselintarvikkeista ja elintarvikkeiden uusista ainesosista 27. tammikuuta 1997 annetussa Euroopan parlamentin ja neuvoston asetuksessa (EY) N:o 258/97(3) säädetään eläinten hyvinvointia koskevien säädösten ohella kuluttajien terveyden suojelusta. Uuselintarvikkeita ja elintarvikkeiden uusia ainesosia ei voi saattaa markkinoille, ellei niille ole myönnetty lupaa. Asetuksen 1 artiklan 2 kohdan f alakohdan mukaan sellaisten elintarvikkeiden tai elintarvikkeiden ainesosien turvallisuus, joihin sovelletaan uutta tuotantomenetelmää, on arvioitava kaikilta osin, jos menetelmä aiheuttaa muutoksia niiden ravintoarvoon, aineenvaihduntaan tai ei-toivottujen aineiden pitoisuuksiin.

(1) EYVL L 358, 18.12.1986.

(2) EYVL L 221, 8.8.1998.

(3) EYVL L 43, 14.2.1997.